Sillimanit

Sillimanit je tvrdý rombický hlinitokremičitanový minerál zo skupiny nesosilikátov s podobnou štruktúrou a podmienkami vzniku ako kyanit a andaluzit.

Je pomenovaný podľa americkom chemikovi B. Sillimanovi (1779 – 1864). Prvýkrát bol opísaný v roku 1824 na základe výskytu v Chichestri v Middlesex County, v štáte Connecticut v USA mineralógom G. T. Bowenom.

 Vlastnosti 
Tento minerál vytvára dlhoprizmatické, ihličkovité kryštály s vertikálnym ryhovaním. Vyskytuje sa aj vo forme lúčovito vláknitých, chumáčikovitých agregátov, ktoré sa nazývajú fibrolit. Je bezfarebný, prípadne sfarbený prímesami do siva, hnedasta, zelenkasta a pod. Je to priehľadný až priesvitný minerál so skleným alebo hodvábnym leskom. Nerozpúšťa sa v kyselinách a pod dúchavkou sa netaví.

 Vznik 
Vzniká predovšetkým v regionálne metamorfovaných horninách, vznikajúcich pôsobením veľkých teplôt a tlakov (svory, ruly). Vyskytuje sa aj v pegmatitoch.

 Výskyt 
Vyskytuje sa buď ako súčasť premenených hornín stredného a vysokého stupňa, alebo v termálnych aureolách okolo intruzívnych komplexov vysokých teplôt.

 Lokality 
 Vo svete 
Známy z USA zo štátov Oklahoma, Pensylvánia, New York a Severná Karolína. Ale aj z Kanady, Írska, Škótska, Nemecka, Srí Lanky, Mjanmarska, Indie, Kórey.Manutchehr-Danai, M., 2009, Dictionary of Gems and Gemology. Springer-Verlag, Berlin Heidelberg, s. 780 Tiež zo Zimbabwe a Kene. V Česku je známy z pararúl Českomoravskej vrchoviny a Krušných hôr.Jedickeová, L., 2003: Nerasty a horniny. Cesty, s. 150

 Na Slovensku 
Na Slovensku ho možno nájsť v premenených horninách tatrika v Západných Tatrách – Jamnícka, Žiarska, Jalovecká dolina. Vyskytuje sa aj v iných jadrových pohoriach, napr. v Nízkych Tatrách v oblasti Besnej (Králičky), v Malej Fatre (Dubná Skala), Malých Karpatoch a Považskom Inovci (väčšinou akcesorický).

 Referencie 

Iné projekty

 Externé odkazy 
 Sillimanit na mindat.org

Kategória:Nesosilikáty